Սեպտեմբերի 11-ին Յութուբում հայտնվեց ԱԱԾ-ի ու ՀՔԾ-ի ղեկավարների հեռախոսազրույցի ձայնագրությունը: Գաղտնալսված: Թեման թողնենք: Փաստացի` կա երեք տարբերակ: Կամ` այդքան բարձրաստիճան պաշտոնյաներն այնքան անփույթ են իրենց պարտականությունների նկատմամբ, իրենց հեռախոսների անվտանգության մասին ընդհանրապես չեն մտածել, շփվել են շարքային քաղաքացու մակարդակում և նույնքան շարքային հեռախոսային օպերատորը կարող էր խոսակցությունները ձայնագրել: Կամ` Հայաստանում իրոք կա զուգահեռ «պետություն», որ ինքն իր համար կատարում է պետական կառույցների մակարդակի գործողություններ և ունի գաղտնալսման հնարավորություններ: Կամ` գաղտնալսումը կատարել ու հրապարակել է երկրորդ երկիր` իր նպատակներով: Երեք տարբերակներն էլ վկայում են, որ գործերը վատ են: Երեք տարբերակներն էլ հարուցում են բազում հարցեր` գաղտնալսելը և ձայնագրությունները հրապարակայնացնելը տարբեր հանցանքներ են: Նույնքան հանցավոր գործողություն է «զուգահեռ»ծառայությունների գոյությունը: Իսկ ինչո՞վ է զբաղված ԱԱԾ-ն, եթե այդ ամենը իրականություն է: Շոուին տրվեց շոուի մակարդակի պատասխան, սոցցանցերով հեղափոխությանը` սոցցանցերով պատասխան: Հեղափոխության հինգրերորդ ամսում: Մանկամտություն էր սպասել, որ քաղաքական իշխանությունը մի հրաժարականով հանձնելուց հետո հարցը փակվելու է ու ամեն ինչ փոխվելու է: Միանգամից: Բայց ի՞նչ կատարվեց երեկ: Միանգամից, հախուռն, առանց հետաքննության ու ժամանակ ունենալու իրավիճակը ուսումնասիրելու ու եզրակացություններ անելու` վարչապետ Նիկոլ Փաշինյանը երկու ժամում իրավիճակը շտկելու ու «մայթերին պառկացնելու» հրաման տվեց, հակառակ դեպքում ինքը կհագնի կամուֆլյաժը: Գուցե նա իսկապես ժամանակ չունի մտածելու` անընդհատ հանդիպումների մեջ է ու անընդհատ ելույթներ է ունենում` հանպատրաստից, բայց նույնիսկ այդ դեպքում եթե ոչ ինքը, թիմից պետք է գտնվեր դուխով մեկը, որ ասեր` չի կարելի շուրջբոլորն ամեն ինչ ոչնչացնել, պետությունը դու չես, պետության բոլոր հարցերը դու մենակ չես լուծում, տեղ թող կողքիդ ընկերներիդ, պաշտոնյաներին գործելու հնարավորություն տուր: Մի դիմազրկի բոլորին: «Ես եմ ամեն ինչի պատասխանատուն ու ես կյանքս կտամ ձեզ համար» բանաձևը, որ սկսել է ամեն օր հնչել, վնասում է առաջին հերթին պետությանը: